‘โกร่ง’สั่งล้างขาดทุน‘ธปท.’ รวม4แสนล้านโพสต์
&#8220;ดร.โกร่ง&#8221; สั่ง ธปท.ตั้งคณะทำงานแก้ปัญหาทุนติดลบและขาดทุนสะสม 4 แสนล้านบาท
29 มิ.ย. 2555

“ดร.โกร่ง” สั่ง ธปท.ตั้งคณะทำงานแก้ปัญหาทุนติดลบและขาดทุนสะสม 4 แสนล้านบาท
นายชาญชัย บุญฤทธิ์ไชยศรี ผู้ช่วยผู้ว่าการ สายช่วยงานบริหาร ธนาคารแห่งประเทศไทย (ธปท.) ในฐานะเลขานุการคณะกรรมการธนาคารแห่งประเทศไทย (กกธ.) กล่าวว่า ในการประชุมบอร์ด ธปท.เมื่อวันที่ 28 มิ.ย.ที่ผ่านมา นายวีรพงษ์ รามางกูร ประธาน กกธ. ได้ให้ ธปท.ไปตั้งคณะทำงานขึ้นมา เพื่อแก้ไขปัญหาการขาดทุนสะสมของ ธปท. โดยเห็นว่าหากปล่อยให้ทุนติดลบเพิ่มขึ้น หรือขาดทุนสะสมเพิ่มต่อไปเรื่อยๆ อาจกระทบต่อความน่าเชื่อถือของธนาคารกลางได้
ทั้งนี้ ณ สิ้นปี 2554 ฐานะทางบัญชีขาดทุนหรือมีส่วนของทุนติดลบอยู่ประมาณ 3.23 แสนล้านบาท สถานะทางบัญชีของ ธปท.มีภาระดอกเบี้ยจ่ายมากกว่าดอกเบี้ยรับ เนื่องจากมีภาระในการเข้าไปดูแลอัตราแลกเปลี่ยน ทำให้มีการขาดทุนอัตราแลกเปลี่ยนในการแทรกแซงค่าเงินบาทเป็นช่วงๆ
ด้วยการเข้าไปถือเงินตราต่างประเทศและปล่อยเงินบาทออกมา ซึ่งมีการขาดทุนอัตราแลกเปลี่ยน ขณะเดียวกันก็ต้องดูดเงินบาทกลับเข้าไปให้อยู่ในระดับที่เหมาะสมกับอัตราดอกเบี้ยนโยบาย นอกจากนี้ ดอกเบี้ยรับที่ธปท.ได้จากการนำเงินทุนสำรองระหว่างประเทศไปลงทุนในต่างประเทศก็ได้ดอกเบี้ยผลตอบแทนที่ต่ำลง เมื่อดอกเบี้ยจ่ายมากกว่าดอกเบี้ยรับก็ทำให้ธปท.มีภาระขาดทุนสะสมอีกประมาณ 3.33 แสนล้านบาทด้วย
นายชาญชัย กล่าวว่า ฐานะทางบัญชีของ ธปท.ที่มีการรายงานในที่ประชุม พบว่า ในปลายปี 2554 มีทุนติดลบหรือขาดทุนประมาณ 3 แสนล้านบาท และขาดทุนสะสมมากกว่านี้ ส่วนการรายงานล่าสุดในไตรมาสแรกปีนี้พบว่าส่วนทุนติดลบมากขึ้นเป็นประมาณ 4 แสนล้านบาท แต่ ธปท.คาดว่าในไตรมาส 2 ปีนี้การขาดทุนจะดีขึ้น เพราะค่าเงินบาทอ่อนค่าลงจึงมีความเป็นไปได้ว่าในสิ้นปีนี้ส่วนทุนที่ติดลบจะลดลงเหลือใกล้เคียงกับสิ้นปี 2554 ที่ผ่านมา “การประชุมรอบนี ท่นค่อนข้างให้ความสำคัญในเรื่องนี้เรื่องเดียว ไม่ได้พูดถึงเรื่องการแก้ไขหนี้กองทุนฟื้นฟูฯ 1.14 ล้านล้านบาท เนื่องจากเรื่องหนี้กองทุนฟื้นฟูฯมีแนวทางการแก้ไขปัญหาที่กำหนดไว้แล้ว แค่ทำตามแผนก็พอ เพราถ้าภาวะเศรษฐกิจโดยรวมดี เงินฝากในระบบเพิ่มขึ้นการชำระหนี้ก็น่าจะดีขึ้นได้ จึงไม่น่าจะมีอะไรน่าห่วง ส่วนเรื่องการใช้นโยบายดอกเบี้ยหรือค่าเงินบาท มาจะมาช่วยกระตุ้นเศรษฐกิจช่วงนี้ ที่ไทยเราได้รับผลกระทบจากวิกฤตยุโรปไม่ได้มีการพูดถึง นอกนั้นเป็นการแก้ไขข้อบังคับพนักงาน ระเบียบปฏิบัติเล็กๆน้อยๆตามปกติ” นายชาญชัยกล่าว
ด้านนายศิริ การเจริญดี กกธ. กล่าวว่า การมอบหน้าที่(mission)ในเรื่องการแก้ไขปัญหาขาดทุนของประธานฯ ถือเป็นเรื่องที่เหมาะสม เพราะการตั้งคณะทำงานขึ้นมาช่วยกันดูแลเรื่องนี้ ถือเป็นเรื่องที่ดี ซึ่งกกธ.คนอื่นๆก็เห็นด้วย ไม่ได้มีใครค้าน เพราะเรื่องนี้ควรได้รับการแก้ไข และการทำควรมีข้อกำหนดในการจัดทำ มีกรอบเวลาในการศึกษา มีแผนงาน และการจัดการบุคคลที่จะมาทำหน้าในระยะเวลาเท่าไรด้วย
ทั้งนี้ ที่ประชุมกกธ.ยังได้รายงานภาวะเศรษฐกิจโดยรวมในช่วง 2 เดือนที่ผ่านมาต่อประธาน และบอร์ด กกธ. ด้วย รวมถึงรายงานการทำหน้าที่ของคณะกรรมการนโยบายการเงิน(กนง.) คณะกรรมการสถาบันการเงิน(กนส.) คณะกรรมการระบบชำระเงิน (กรช.) ว่าได้ดำเนินการอะไรไปบ้าง รวมทั้งการรายงานการความคืบหน้าในการดำเนินการด้านสภาพคล่อง ที่ธปท.มีการลงนามร่วมกับธนาคารกลางเมียนมาร์และธนาคารกลางประเทศสิงโปร์ด้วย